CELEX: 52022PC0195
Language: sk
Date: 2022-04-27
Title: Návrh NARIADENIE EURÓPSKEHO PARLAMENTU A RADY o dočasnej liberalizácii obchodu, ktorou sa dopĺňajú obchodné koncesie uplatniteľné na ukrajinské výrobky podľa Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej

EURÓPSKA KOMISIA
            V Bruseli27. 4. 2022
            COM(2022) 195 final
            2022/0138(COD)
            
            Návrh
            NARIADENIE EURÓPSKEHO PARLAMENTU A RADY
            o dočasnej liberalizácii obchodu, ktorou sa dopĺňajú obchodné koncesie uplatniteľné na ukrajinské výrobky podľa Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Nevyprovokovaná a neopodstatnená vojenská agresia Ruska voči Ukrajine trvajúca od 24. februára 2022 má zásadný negatívny vplyv na schopnosť Ukrajiny obchodovať so zvyškom sveta, keďže spôsobuje obete na životoch, vyvoláva potrebu zamerať sa na obranu územia, vedie k vysídľovaniu veľkého počtu obyvateľov, ako aj k ničeniu výrobnej kapacity a v dôsledku znemožneného prístupu k Čiernemu moru aj k nedostupnosti značnej časti dopravných prostriedkov. V tejto zložitej situácii Ukrajina požiadala Úniu, aby v maximálnej možnej miere uľahčila podmienky, ktoré jej umožnia udržať si svoju obchodnú pozíciu vo vzťahu k ostatným krajinám sveta a ďalej prehlbovať obchodné vzťahy s Úniou. Opatrenia na tento účel zahŕňajú uľahčenie pozemnej logistiky a zvýšenie stupňa liberalizácie trhu. Tieto opatrenia by poskytli ukrajinským výrobcom väčšiu flexibilitu a istotu. 
               
               
                  Komisia preto predkladá návrh nariadenia Európskeho parlamentu a Rady, ktorým sa zavádzajú opatrenia na liberalizáciu obchodu vo forme týchto troch opatrení, ktoré by sa mali uplatňovať počas obdobia jedného roka: 
               
            
            
               –dočasné pozastavenie všetkých doposiaľ platných ciel podľa hlavy IV Dohody o pridružení medzi EÚ a Ukrajinou (ďalej len „dohoda o pridružení“)
                  1
               , ktorou sa vytvára prehĺbená a komplexná zóna voľného obchodu (DCFTA). Týka sa to troch kategórií výrobkov: 
            
            
               ·priemyselné výrobky, ktoré podliehajú postupnému odstraňovaniu cla do konca roka 2022,
            
            
               ·ovocie a zelenina, ktoré podliehajú systému vstupných cien,
            
            
               ·poľnohospodárske výrobky a spracované poľnohospodárske výrobky, ktoré podliehajú colným kvótam,
            
            
               –dočasné nevyberanie antidumpingových ciel na dovoz s pôvodom na Ukrajine odo dňa nadobudnutia účinnosti tohto nariadenia a
            
            
               –dočasné pozastavenie uplatňovania spoločných pravidiel na dovozy (ochranné opatrenie)
                  2
                v súvislosti s dovozom s pôvodom na Ukrajine.
            
            
               
                  Tieto dočasné a výnimočné opatrenia prispejú k podpore a posilneniu existujúcich obchodných tokov z Ukrajiny do Únie. To je v súlade s jedným z hlavných cieľov dohody o pridružení, ktorým je vytvorenie podmienok pre posilnené hospodárske a obchodné vzťahy smerujúce k postupnej integrácii Ukrajiny do vnútorného trhu EÚ. 
               
               
                  Opatrenia na liberalizáciu obchodu stanovené v tomto návrhu nariadenia sa prijímajú v súlade so záväzkom uvedeným v článku 2 dohody o pridružení, v ktorom sa ako základný prvok dohody zakotvuje podpora dodržiavania zásad suverenity a územnej celistvosti, neporušiteľnosti hraníc a nezávislosti. V rovnakom duchu by samotné opatrenia na liberalizáciu obchodu boli podmienené dodržiavaním rovnakých základných zásad stanovených v článku 2 vrátane tých, ktorými sa stanovuje, že dodržiavanie demokratických zásad, ľudských práv a základných slobôd a dodržiavanie zásady právneho štátu predstavujú základné prvky uvedenej dohody. 
               
               
                  Okrem toho cieľom opatrení na liberalizáciu obchodu obsiahnutých v tomto návrhu je v súlade s článkom 207 ods. 1 ZFEÚ zabezpečiť, aby sa spoločná obchodná politika Únie vykonávala v kontexte zásad a cieľov vonkajšej činnosti Únie stanovených v článku 21 ZEÚ. 
               
               
                  Uplatňujú sa bežné ochranné postupy. 
               
            
            
               •Súlad s existujúcimi ustanoveniami v tejto oblasti politiky
            
            
               
                  Tieto opatrenia na liberalizáciu obchodu by boli v súlade s vykonávaním dohody o pridružení, a najmä s hlavou IV, ktorou sa vytvára DCFTA, v ktorej sa stanovuje, že zmluvné strany počas prechodného obdobia, ktoré môže trvať najviac 10 rokov od nadobudnutia platnosti uvedenej dohody, postupne vytvoria zónu voľného obchodu.
               
               
                  Ukrajina okrem toho v roku 2021 požiadala o aktiváciu preskúmania podľa článku 29 ods. 4 dohody s cieľom posúdiť otázku urýchlenia a rozšírenia rozsahu odstraňovania ciel medzi Ukrajinou a Úniou.
               
            
            
               •Súlad s ostatnými politikami Únie
            
         
         
            
               
                  Európska únia dôrazne odsúdila ruskú agresiu voči Ukrajine a podnikla bezprecedentné kroky na podporu Ukrajiny v tomto výnimočnom kontexte, od finančnej pomoci vrátane núdzovej makrofinančnej pomoci až po dodávky vojenského vybavenia. Navrhované nariadenie by preto bolo v súlade s povinnosťou Únie podľa článku 21 ods. 3 ZEÚ zabezpečiť súlad medzi rôznymi oblasťami jej vonkajšej činnosti, ako aj s článkom 207 ods. 1 ZFEÚ, v ktorom sa stanovuje, že spoločná obchodná politika sa má uskutočňovať v rámci zásad a cieľov vonkajšej činnosti Únie.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Právnym základom tohto návrhu je článok 207 ods. 2 Zmluvy o fungovaní Európskej únie.
            
            
               •Subsidiarita (v prípade inej ako výlučnej právomoci) 
            
            
               Spoločná obchodná politika je v súlade s článkom 3 ods. 1 písm. e) ZFEÚ vymedzená ako oblasť, ktorá patrí do výlučnej právomoci Únie. Zásada subsidiarity sa preto neuplatňuje.
            
            
               •Proporcionalita
            
            
               Tento návrh je potrebný na vykonávanie spoločnej obchodnej politiky a na dosiahnutie cieľa hospodárskej podpory Ukrajiny v jej súčasných ťažkostiach, a to aj v oblasti obchodu s Úniou.
            
            
               •Výber nástroja
            
            
               Tento návrh je v súlade s článkom 207 ods. 2 ZFEÚ, v ktorom sa stanovujú opatrenia spoločnej obchodnej politiky. 
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Neuplatňuje sa.
               
            
            
               •Konzultácie so zainteresovanými stranami
            
            
               
                  Neuplatňuje sa.
               
            
            
               •Získavanie a využívanie expertízy
            
            
               
                  Neuplatňuje sa.
               
            
            
               •Posúdenie vplyvu
            
            
               Vzhľadom na núdzovú situáciu na Ukrajine je dôležité, aby nariadenie nadobudlo účinnosť čo najskôr. Preto sa v súvislosti s predmetným opatrením posúdenie vplyvu nevykonalo. Ustanovenia dohody o pridružení týkajúce sa obchodu a záležitostí súvisiacich s obchodom však boli predmetom posúdenia vplyvu na udržateľnosť, ktoré zadalo GR pre obchod v roku 2007 a ktoré bolo podkladom pre proces rokovaní o DCFTA. V danej štúdii sa potvrdilo, že vykonávanie ustanovení o obchode a záležitostiach súvisiacich s obchodom by malo pozitívny hospodársky vplyv na EÚ, ako aj na Ukrajinu. 
            
            
               •Regulačná vhodnosť a zjednodušenie
            
         
         
            
               
                  Toto opatrenie nevedie k zvýšeniu regulačnej záťaže spoločností. 
               
            
            
               •Základné práva
            
            
               
                  Tieto opatrenia by sa riadili rovnakými základnými zásadami ako tie, ktoré sú zakotvené v dohode o pridružení medzi EÚ a Ukrajinou. V článku 2 dohody o pridružení s Ukrajinou sa konkrétne stanovuje, že dodržiavanie demokratických zásad, ľudských práv a základných slobôd a zásady právneho štátu predstavuje základný prvok uvedenej dohody. 
               
               
                  Opatrenia na liberalizáciu obchodu by boli v súlade aj s Chartou základných práv Európskej únie.
               
            
            
               4.VPLYV NA ROZPOČET
            
            
               
                  Na základe odhadu podľa úrovne dovozu z Ukrajiny v roku 2021 Európska únia zaznamená stratu colných príjmov zodpovedajúcu menej ako 31 miliónom EUR ročne. Okrem toho sa strata antidumpingových ciel odhaduje na 34,6 milióna EUR. Je veľmi pravdepodobné, že tento údaj bude výrazne nižší, keďže úroveň dovozu z Ukrajiny je ovplyvnená konfliktom. Vplyv na vlastné zdroje EÚ bude preto veľmi obmedzený. 
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               
                  Online správy o vývoji dvojstranného obchodu medzi EÚ a Ukrajinou sú dostupné na osobitných webových sídlach Európskej komisie. 
               
            
            
               •Vysvetľujúce dokumenty (v prípade smerníc)
            
            
               
                  Neuplatňuje sa.
               
            
            
               •Podrobné vysvetlenie konkrétnych ustanovení návrhu
            
            
               
                  Vzhľadom na núdzovú situáciu na Ukrajine je cieľom opatrenia zvýšiť obchodné toky týkajúce sa všetkých dovozov z Ukrajiny pozastavením všetkých doposiaľ platných ciel a dovozných ciel uplatňovaných na ukrajinské výrobky. Opatrenia na liberalizáciu obchodu by sa poskytovali vo forme úplného odstránenia dovozných ciel na všetky výrobky.
               
            
            
               2022/0138 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY
            
            
               o dočasnej liberalizácii obchodu, ktorou sa dopĺňajú obchodné koncesie uplatniteľné na ukrajinské výrobky podľa Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 207 ods. 2,
            
            
               so zreteľom na návrh Európskej komisie,
            
         
         
            
               po postúpení návrhu legislatívneho aktu národným parlamentom,
            
            
               konajúc v súlade s riadnym legislatívnym postupom
                  3
               ,
            
            
               keďže:
            
            
               (1)Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej
                  4
                (ďalej len „dohoda o pridružení“) predstavuje základ vzťahov medzi Úniou a Ukrajinou. Hlava IV dohody o pridružení, ktorá sa týka obchodu a záležitostí súvisiacich s obchodom, sa predbežne vykonáva od 1. januára 2016
                  5
                a po ratifikácii všetkými členskými štátmi je v plnom rozsahu v platnosti od 1. septembra 2017. 
            
            
               (2)Dohoda o pridružení vyjadruje želanie zmluvných strán posilniť a rozšíriť vzťahy ambicióznym a inovačným spôsobom, uľahčiť a dosiahnuť postupnú hospodársku integráciu, a to v súlade s právami a povinnosťami vyplývajúcimi z členstva zmluvných strán v Svetovej obchodnej organizácii.
            
            
               (3)V článku 2 dohody o pridružení sa okrem iného stanovuje dodržiavanie demokratických zásad, ľudských práv a základných slobôd, ako aj podpora dodržiavania zásad suverenity a územnej celistvosti, neporušiteľnosti hraníc a nezávislosti ako základné prvky dohody. 
            
            
               (4)V článku 25 dohody o pridružení sa stanovuje postupné vytvorenie zóny voľného obchodu medzi zmluvnými stranami v súlade s článkom XXIV Všeobecnej dohody o clách a obchode (GATT) z roku 1994. Na tento účel sa v článku 29 dohody o pridružení stanovuje postupné odstránenie ciel v súlade so zoznamami uvedenými v dohode o pridružení a predpokladá sa možnosť urýchliť a rozšíriť toto odstraňovanie. V článku 48 dohody o pridružení sa stanovuje, že pred uplatnením antidumpingových opatrení medzi zmluvnými stranami sa má zvážiť verejný záujem.
            
            
               (5)Nevyprovokovaná a neopodstatnená vojenská agresia Ruska voči Ukrajine trvajúca od 24. februára 2022 má zásadný negatívny vplyv na schopnosť Ukrajiny obchodovať so zvyškom sveta, aj z dôvodu ničenia výrobnej kapacity a nedostupnosti značnej časti dopravných prostriedkov v dôsledku znemožneného prístupu k Čiernemu moru. S cieľom zmierniť negatívny hospodársky vplyv agresie treba urýchliť rozvoj užších hospodárskych vzťahov medzi Úniou a Ukrajinou, aby sa ukrajinským orgánom a obyvateľstvu za týchto výnimočných okolností poskytla rýchla podpora. Je preto vhodné a potrebné stimulovať obchodné toky a udeliť koncesie vo forme opatrení na liberalizáciu obchodu pre všetky výrobky v súlade s politikou rýchlejšieho odstraňovania ciel na obchod medzi Úniou a Ukrajinou.
            
            
               (6)V súlade s článkom 21 ods. 3 Zmluvy o Európskej únii má Únia zabezpečiť súlad medzi rôznymi oblasťami svojej vonkajšej činnosti. Podľa článku 207 ods. 1 Zmluvy o fungovaní Európskej únie sa spoločná obchodná politika má uskutočňovať v rámci zásad a cieľov vonkajšej činnosti Únie. 
            
            
               (7)Opatrenia na liberalizáciu obchodu stanovené týmto nariadením by mali mať túto formu: i) úplné zrušenie dovozných ciel (ďalej len „preferenčné clá“) na dovoz priemyselných výrobkov z Ukrajiny; ii) pozastavenie uplatňovania systému vstupných cien na ovocie a zeleninu; iii) pozastavenie nulových colných kvót a úplné zrušenie dovozných ciel; iv) odchylne od článku 14 ods. 1 prvého pododseku nariadenia Európskeho parlamentu a Rady (EÚ) 2016/1036
                  6
                by sa antidumpingové clá na dovoz s pôvodom na Ukrajine uskutočnený počas uplatňovania tohto nariadenia nemali vyberať v žiadnom okamihu, a to ani po uplynutí účinnosti tohto nariadenia a v) dočasné pozastavenie uplatňovania nariadenia Európskeho parlamentu a Rady (EÚ) 2015/478
                  7
               . Prostredníctvom týchto opatrení Únia v skutočnosti dočasne poskytne primeranú hospodársku a finančnú podporu v prospech Ukrajiny a jej dotknutých hospodárskych subjektov.
            
            
               (8)S cieľom predchádzať podvodom by preferenčné dojednania stanovené týmto nariadením mali byť podmienené tým, že Ukrajina bude dodržiavať všetky príslušné podmienky na získanie výhod podľa dohody o pridružení vrátane pravidiel pôvodu dotknutých výrobkov a súvisiacich postupov, ako aj tým, že Ukrajina nadviaže úzku administratívnu spoluprácu s Úniou podľa uvedenej dohody.
            
            
               (9)Ukrajina by sa mala zdržať zavedenia nových ciel alebo poplatkov s rovnocenným účinkom, ako aj nových množstvových obmedzení či opatrení s rovnocenným účinkom, alebo zvýšenia existujúcich ciel alebo poplatkov či zavedenia akýchkoľvek iných obmedzení obchodu s Úniou, ak to nie je jasne odôvodnené vojnovými súvislosťami. V prípade, že Ukrajina nedodrží ktorúkoľvek z uvedených podmienok, by Komisia mala byť oprávnená dočasne pozastaviť uplatňovanie buď všetkých, alebo časti preferenčných dojednaní stanovených týmto nariadením. 
            
            
               (10)V článku 2 dohody o pridružení sa okrem iného stanovuje, že dodržiavanie demokratických zásad, ľudských práv a základných slobôd, ako aj boj proti šíreniu zbraní hromadného ničenia, súvisiacich materiálov a ich nosičov predstavujú základné prvky vzťahov s Ukrajinou, ktoré sa riadia uvedenou dohodou. Okrem toho v článku 3 dohody o pridružení sa uvádza, že ústrednými prvkami posilňovania vzájomných vzťahov medzi zmluvnými stranami sú právny štát, dobrá správa vecí verejných, boj proti korupcii a rôznym formám nadnárodného organizovaného zločinu a terorizmu, ako aj podpora trvalo udržateľného rozvoja a účinného multilateralizmu. Je vhodné zaviesť možnosť dočasne pozastaviť uplatňovanie preferenčných dojednaní stanovených v tomto nariadení, ak Ukrajina nebude dodržiavať všeobecné zásady dohody o pridružení, rovnako ako je to v iných dohodách o pridružení, ktoré Únia uzavrela.
            
            
               (11)S cieľom zabezpečiť jednotné podmienky vykonávania tohto nariadenia by sa mali na Komisiu preniesť vykonávacie právomoci, ktoré jej umožnia dočasne pozastaviť uplatňovanie preferenčných dojednaní uvedených v odôvodnení 7 bodoch i), ii) alebo iii) a zaviesť nápravné opatrenia v prípadoch, ak dovozy podľa tohto nariadenia závažne ovplyvnia alebo by mohli závažne ovplyvniť výrobcov z Únie. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011
                  8
               .
            
            
               (12)S výhradou vyšetrovania Komisie je nevyhnutné stanoviť možnosť opätovného zavedenia ciel, ktoré by inak boli uplatniteľné na základe dohody o pridružení na dovoz akýchkoľvek výrobkov patriacich do rozsahu pôsobnosti tohto nariadenia, ktoré spôsobujú alebo v prípade ktorých hrozí, že spôsobia závažné ťažkosti výrobcom z Únie, ktorí vyrábajú podobné alebo priamo konkurujúce výrobky.
            
            
               (13)Výročná správa Komisie o vykonávaní prehĺbenej a komplexnej zóny voľného obchodu, ktorá je neoddeliteľnou súčasťou dohody o pridružení, by mala zahŕňať podrobné hodnotenie vykonávania opatrení na liberalizáciu obchodu stanovených týmto nariadením.
            
            
               (14)Vzhľadom na núdzovú situáciu na Ukrajine by sa v tomto nariadení malo stanoviť vhodné prechodné ustanovenie a nariadenie by malo nadobudnúť účinnosť dňom nasledujúcim po jeho uverejnení v Úradnom vestníku Európskej únie,
            
            
               PRIJALI TOTO NARIADENIE:
            
            
               Článok 1
            
            
               Opatrenia na liberalizáciu obchodu
            
         
         
            
               1.Preferenčné clá na dovoz do Únie určitých priemyselných výrobkov s pôvodom na Ukrajine, ktoré podliehajú sedemročnému postupnému odstraňovaniu ciel v súlade s prílohou I-A k dohode o pridružení, sa stanovujú na nulu. 
            
            
               2.Uplatňovanie systému vstupných cien sa pozastavuje v prípade tých výrobkov, na ktoré sa vzťahuje, ako sa uvádza v prílohe I-A k dohode o pridružení. Na tieto výrobky sa neuplatňujú žiadne clá. 
            
            
               3.Všetky colné kvóty stanovené podľa prílohy I-A k dohode sa pozastavujú a výrobky, na ktoré sa tieto kvóty vzťahujú, sa môžu dovážať z Ukrajiny do Únie bez cla. 
            
            
               4.Odchylne od článku 14 ods. 1 prvého pododseku nariadenia (EÚ) 2016/1036 sa antidumpingové clá na dovoz s pôvodom na Ukrajine uskutočnený počas uplatňovania tohto nariadenia nevyberajú v žiadnom okamihu, a to ani po uplynutí účinnosti tohto nariadenia. 
            
            
               5.Uplatňovanie nariadenia (EÚ) 2015/478 sa dočasne pozastavuje, pokiaľ ide o dovoz s pôvodom na Ukrajine.
            
            
               Článok 2
            
            
               Podmienky oprávnenosti na preferenčné dojednania
            
            
               Preferenčné dojednania stanovené v článku 1 ods. 1, 2 a 3 podliehajú týmto podmienkam:
            
            
               a)dodržiavanie pravidiel pôvodu výrobkov a súvisiacich postupov stanovených v dohode o pridružení; 
            
            
               b)Ukrajina sa zdrží zavedenia nových ciel alebo poplatkov s rovnocenným účinkom a nových množstvových obmedzení či opatrení s rovnocenným účinkom na dovoz s pôvodom v Únii alebo zvýšenia existujúcich ciel alebo poplatkov či zavedenia akýchkoľvek iných obmedzení vrátane diskriminačných interných správnych opatrení, ak to nie je jasne odôvodnené vojnovými súvislosťami;
            
            
               c)Ukrajina bude dodržiavať demokratické zásady, ľudské práva a základné slobody a dodržiavať zásadu právneho štátu, ako aj vyvíjať pokračujúce a nepretržité úsilie, pokiaľ ide o boj proti korupcii a nelegálnym činnostiam, ako sa stanovuje v článkoch 2, 3 a 22 dohody o pridružení.
            
            
               Článok 3
            
            
               Dočasné pozastavenie
            
            
               1.Ak Komisia zistí, že existujú dostatočné dôkazy o nedodržaní podmienok stanovených v článku 2 zo strany Ukrajiny, môže prostredníctvom vykonávacieho aktu úplne alebo čiastočne pozastaviť uplatňovanie preferenčných dojednaní stanovených v článku 1 ods. 1, 2 alebo 3 v súlade s postupom preskúmania uvedeným v článku 5 ods. 2.
            
            
               2.Ak členský štát požiada, aby Komisia na základe nedodržania podmienok stanovených v článku 2 písm. b) zo strany Ukrajiny pozastavila uplatňovanie niektorého z preferenčných dojednaní, Komisia do štyroch mesiacov od podania takejto žiadosti poskytne odôvodnené stanovisko, či je tvrdenie týkajúce sa nedodržania týchto podmienok Ukrajinou odôvodnené. Ak Komisia dospeje k záveru, že tvrdenie je odôvodnené, začne postup uvedený v odseku 1 tohto článku.
            
            
               Článok 4
            
            
               Ochranná doložka
            
            
               1.Ak sa výrobok s pôvodom na Ukrajine dováža za podmienok, ktoré spôsobujú, alebo v prípade ktorých hrozí, že spôsobia závažné ťažkosti výrobcom z Únie, ktorí vyrábajú podobné alebo priamo konkurujúce výrobky, môžu byť na daný výrobok kedykoľvek opätovne zavedené clá, ktoré by inak boli uplatniteľné na základe dohody o pridružení.
            
            
               2.Komisia pozorne monitoruje vplyv tohto nariadenia, a to aj pokiaľ ide o ceny na trhu Únie, pričom prihliada na informácie týkajúce sa vývozu, dovozu a výroby v Únii, pokiaľ ide o výrobky, na ktoré sa vzťahujú opatrenia na liberalizáciu obchodu stanovené týmto nariadením.
            
            
               3.Komisia prijme v primeranej lehote formálne rozhodnutie o začatí vyšetrovania:
            
         
         
            
               a)na žiadosť členského štátu; 
            
            
               b)na žiadosť akejkoľvek právnickej osoby alebo združenia bez právnej subjektivity, ktoré konajú v mene priemyselného odvetvia Únie, teda v mene všetkých výrobcov z Únie vyrábajúcich podobné alebo priamo konkurujúce výrobky alebo ich veľkej časti, alebo
            
            
               c)z vlastného podnetu, ak Komisia považuje za zrejmé, že existuje dostatok dôkazov prima facie o závažných ťažkostiach uvedených v odseku 1.
            
            
               Na účely tohto článku sú „veľká časť“ výrobcovia z Únie, ktorých spoločná výroba predstavuje viac ako 50 % celkovej výroby podobných alebo priamo konkurujúcich výrobkov v Únii, ktoré sú vyrábané tou časťou priemyselného odvetvia Únie, ktorá vyjadrila buď podporu alebo námietky voči žiadosti, a ktorá predstavuje aspoň 25 % celkovej výroby podobných alebo priamo konkurujúcich výrobkov, ktoré sú vyrábané priemyselným odvetvím Únie.
            
            
               4.Ak sa Komisia rozhodne začať vyšetrovanie, uverejní oznámenie o začatí vyšetrovania v Úradnom vestníku Európskej únie. V oznámení sa uvedie súhrn získaných informácií a výzva, aby sa všetky relevantné informácie zaslali Komisii. Stanoví sa v ňom aj lehota, v ktorej môžu zainteresované strany písomne predložiť svoje stanovisko. Táto lehota nesmie byť dlhšia ako štyri mesiace odo dňa uverejnenia oznámenia.
            
            
               5.Komisia si vyžiada všetky informácie, ktoré považuje za potrebné, a získané informácie si môže overiť u Ukrajiny alebo u ktoréhokoľvek ďalšieho relevantného zdroja. Komisii môžu pomáhať úradníci z členského štátu, na území ktorého sa môže overovanie vykonávať, ak o takúto pomoc úradníkov tento členský štát požiada.
            
            
               6.Pri skúmaní toho, či existujú závažné ťažkosti uvedené v odseku 1, Komisia zohľadňuje okrem iného tieto faktory týkajúce sa výrobcov z Únie, ak sú takéto informácie dostupné:
            
            
               a)podiel na trhu;
            
            
               b)výroba;
            
            
               c)zásoby;
            
            
               d)výrobná kapacita;
            
            
               e)využitie kapacity;
            
            
               f)zamestnanosť;
            
            
               g)dovoz;
            
            
               h)ceny.
            
            
               7.Vyšetrovanie sa ukončí do šiestich mesiacov po uverejnení oznámenia uvedeného v odseku 3 tohto článku. Komisia môže v prípade výnimočných okolností prostredníctvom vykonávacieho aktu toto obdobie predĺžiť v súlade s postupom preskúmania uvedeným v článku 5 ods. 2.
            
            
               8.Komisia do troch mesiacov od ukončenia vyšetrovania prijme rozhodnutie o tom, či opätovne zavedie clá, ktoré by inak boli uplatniteľné na základe dohody o pridružení, prostredníctvom vykonávacieho aktu v súlade s postupom preskúmania uvedeným v článku 5 ods. 2. Uvedený vykonávací akt nadobudne účinnosť do jedného mesiaca po jeho uverejnení. 
            
            
               Clá, ktoré by inak boli uplatniteľné na základe dohody o pridružení, sa môžu opätovne zaviesť na obdobie potrebné na zvládnutie zhoršenia hospodárskej alebo finančnej situácie výrobcov z Únie, alebo pokiaľ trvá hrozba takéhoto zhoršenia. Ak konečné zistené skutočnosti ukážu, že neboli splnené podmienky stanovené v odseku 1 tohto článku, prijme Komisia v súlade s postupom preskúmania uvedeným v článku 5 ods. 2 vykonávací akt o ukončení vyšetrovania a konania.
            
            
               9.Ak vyšetrovaniu bránia výnimočné okolnosti, ktoré si vyžadujú okamžité konanie, môže Komisia po tom, ako informuje Výbor pre colný kódex uvedený v článku 5 ods. 1, prijať akékoľvek nevyhnutné preventívne opatrenie.
            
            
               Článok 5
            
         
         
            
               Postup výboru
            
            
               1.Komisii pomáha Výbor pre colný kódex zriadený článkom 285 nariadenia Európskeho parlamentu a Rady (EÚ) č. 952/2013
                  9
               . Uvedený výbor je výborom v zmysle nariadenia (EÚ) č. 182/2011.
            
            
               2.Ak sa odkazuje na tento odsek, uplatňuje sa článok 5 nariadenia (EÚ) č. 182/2011.
            
            
               Článok 6
            
            
               Hodnotenie vykonávania opatrení na liberalizáciu obchodu
            
            
               Výročná správa Komisie o vykonávaní prehĺbenej a komplexnej zóny voľného obchodu zahŕňa podrobné hodnotenie vykonávania opatrení na liberalizáciu obchodu stanovených v tomto nariadení a podľa potreby aj hodnotenie sociálneho vplyvu týchto opatrení na Ukrajine a v Únii. Informácie o dovoze výrobkov podľa článku 1 ods. 3 sa sprístupnia na webovom sídle Komisie.
            
            
               Článok 7
            
            
               Prechodné ustanovenie
            
            
               3.Preferenčné dojednania uvedené v článku 1 ods. 1, 2 alebo 3 sa uplatňujú na výrobky, ktoré sú v deň nadobudnutia účinnosti tohto nariadenia buď v tranzite z Ukrajiny do Únie, alebo sú pod colným dohľadom v Únii, pod podmienkou, že v lehote šiestich mesiacov od uvedeného dátumu sa predloží na tento účel žiadosť zodpovedným colným orgánom Únie.
            
            
               Článok 8
            
            
               Nadobudnutie účinnosti a uplatňovanie
            
            
               1.Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               2.Toto nariadenie sa uplatňuje do [jeden rok po nadobudnutí jeho účinnosti]. 
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                  Za Európsky parlament
                        Za Radu
               
               
                  predsedníčka
                        predseda/predsedníčka
               
            
         
         
            
                  
                     (1)
                  
                        Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (
                  Ú. v. EÚ L 161, 29.5.2014, s. 3
                  ) bola oboma zmluvnými stranami podpísaná v dvoch častiach, a to v marci a júni 2014. Niektoré časti dohody o pridružení sa predbežne vykonávajú od 1. novembra 2014. Prehĺbená a komplexná zóna voľného obchodu (DCFTA) sa predbežne vykonáva od 1. januára 2016 a po ratifikácii všetkými členskými štátmi EÚ je v plnom rozsahu v platnosti od 1. septembra 2017.
               
               
                  
                     (2)
                  
                        Nariadenie Európskeho parlamentu a Rady (EÚ) 2015/478 z 11. marca 2015 o spoločných pravidlách na dovozy (Ú. v. EÚ L 83, 27.3.2015, s. 16).
               
               
                  
                     (3)
                  
                        (…).
               
               
                  
                     (4)
                  
                        
                  Ú. v. EÚ L 161, 29.5.2014, s. 3
                  .
               
               
                  
                     (5)
                  
                        Rozhodnutie Rady 2014/668/EÚ z 23. júna 2014 o podpise v mene Európskej únie a predbežnom vykonávaní Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej, pokiaľ ide o jej hlavu III (okrem ustanovení týkajúcich sa zaobchádzania so štátnymi príslušníkmi tretích krajín, ktorí sú na území druhej zmluvnej strany legálne zamestnaní ako pracovníci) a hlavy IV, V, VI a VII, ako aj súvisiace prílohy a protokoly (
                  Ú. v. EÚ L 278, 20.9.2014, s. 1
                  ).
               
               
                  
                     (6)
                  
                        Nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (
                  Ú. v. EÚ L 176, 30.6.2016, s. 21
                  ).
               
               
                  
                     (7)
                  
                        Nariadenie Európskeho parlamentu a Rady (EÚ) 2015/478 z 11. marca 2015 o spoločných pravidlách na dovozy (Ú. v. EÚ L 83, 27.3.2015, s. 16).
               
               
                  
                     (8)
                  
                        Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).
               
               
                  
                     (9)
                  
                        Nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (
                  
                     Ú. v. EÚ L 269, 10.10.2013, s. 1
                  
                  ).